CELEX: 32013R0872
Language: ro
Date: 2013-09-09 00:00:00
Title: Regulamentul de punere în aplicare (UE) nr. 872/2013 al Comisiei din 9 septembrie 2013 de aprobare a unei modificări minore a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Salame Brianza (DOP)]

12.9.2013   
            
            
               RO
            
            
               Jurnalul Oficial al Uniunii Europene
            
            
               L 243/10
            
         REGULAMENTUL DE PUNERE ÎN APLICARE (UE) NR. 872/2013 AL COMISIEI
   din 9 septembrie 2013
   de aprobare a unei modificări minore a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Salame Brianza (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 53 alineatul (2) al doilea paragraf,
   întrucât:
   
               (1)
            
            
               În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Italiei de aprobare a unei modificări a caietului de sarcini al denumirii de origine protejate „Salame Brianza”, înregistrată în temeiul Regulamentului (CE) nr. 1107/96 al Comisiei (2).
            
         
               (2)
            
            
               Cererea are ca scop modificarea caietului de sarcini prin includerea de precizări cu privire la metoda de obținere, etichetare și adaptările la reglementările în vigoare, mai ales în privința controalelor.
            
         
               (3)
            
            
               Comisia a examinat modificarea în cauză și a hotărât că este justificată. Deoarece modificarea este minoră în sensul articolului 53 alineatul (2) al treilea paragraf din Regulamentul (UE) nr. 1151/2012, Comisia o poate aproba fără a recurge la procedura stabilită la articolele 50-52 din respectivul regulament,
            
         ADOPTĂ PREZENTUL REGULAMENT:
   Articolul 1
   Caietul de sarcini al denumirii de origine protejate „Salame Brianza” se modifică în conformitate cu anexa I la prezentul regulament.
   Articolul 2
   Documentul unic consolidat care reia elementele principale ale caietului de sarcini figurează în anexa II la prezentul regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 septembrie 2013.
      
         
            Pentru Comisie, pentru președinte
         
         Dacian CIOLOȘ
         
            Membru al Comisiei
         
      
   
   
      (1)  JO L 343, 14.12.2012, p. 1.
   
      (2)  JO L 148, 21.6.1996, p. 1.
   
      ANEXA I
      Se aprobă următoarea modificare a caietului de sarcini al denumirii de origine protejate „Salame Brianza”:
      
                  —
               
               
                  
                     Metoda de obținere
                  
                  La articolul 4 privind „metoda de preparare” a denumirii de origine protejate „Salame Brianza”, s-a modificat alineatul (2) referitor la tocare. Caietul de sarcini în vigoare prevede tocarea salamului cu o greutate de maximum 300 g cu ajutorul unei mașini de tocat carne prevăzute cu o sită cu găuri de 4-4,5 mm (tocare fină), iar a salamului cu „o greutate de peste 300 g” cu ajutorul unei mașini de tocat carne prevăzute cu o sită cu găuri de 7-8 mm (tocare mare), stabilind astfel o legătură între granulația „Salame Brianza” și greutate.
                  De fapt, nu există nicio corelație între greutatea salamului și granulație. Prin urmare, în versiunea modificată a caietului de sarcini, s-a considerat adecvat să se elimine această corelație și să se păstreze exclusiv mențiunile cu privire la dimensiunile găurilor mașinii de tocat carne.
                  La articolul 5 referitor la „maturare”, tabelul privind termenele minime de maturare a DOP „Salame Brianza” a fost actualizat pe baza a trei criterii.
                  În primul rând, unitatea de timp a procesului de maturare, și anume săptămâna, din caietul de sarcini în vigoare în prezent a fost modificată în zi în noua versiune, ceea ce constituie un mod mult mai precis și transparent de indicare a perioadei prevăzute.
                  În al doilea rând, s-a considerat adecvat, având în vedere modalitățile de comercializare prevăzute la articolul 8 al caietului de sarcini în vigoare, să se indice cu exactitate și pentru salamul ambalat sub vid, în atmosferă modificată sau în folie de plastic microperforată perioade minime de maturare, diferite de cele care se aplică în cazul salamului neambalat. Drept urmare, în noul tabel pentru salamul de calibru mic (și anume până la 55 mm diametru), perioadele de maturare ale produsului ambalat sunt puțin mai lungi decât cele ale produsului vândut ca atare, deoarece acest tip de salam, odată ambalat, nu mai poate face obiectul unui proces natural de uscare.
                  În cele din urmă, s-a considerat util să se extindă gama de diametre cu care „Salame Brianza” poate fi introdus pe piață, prin adăugarea unor diametre mai mari, nedisponibile în trecut din cauza limitelor impuse de dimensiunea intestinelor de pe piață. Dat fiind că perioada de maturare a „Salame Brianza”, care include și uscarea, variază în funcție de diametrul salamului, este de la sine înțeles că numărul mai mare de diametre prevăzut de prezenta versiune a caietului de sarcini va presupune și o lărgire a gamei și perioade de maturare mai lungi.
               
            
                  —
               
               
                  
                     Etichetare
                  
                  La articolul 8, s-a introdus sigla denumirii DOP „Salame Brianza” în caietul de sarcini propriu-zis, deși aceasta figura într-un document anexat la versiunea anterioară, însă nu a fost niciodată descrisă sau utilizată. Prin urmare, la articolul 8 s-a inserat sigla actuală, împreună cu indicii săi colorimetrici.
               
            
                  —
               
               
                  
                     Controale – Adaptările reglementărilor
                  
                  Articolul 7 referitor la „controale” a fost actualizat, deoarece acesta conferea grupului responsabil cu protecția DOP competențe care erau ilegale conform articolelor 10 și 11 din Regulamentul (CE) nr. 510/2006 al Consiliului (1), care prevăd încredințarea controalelor respective unei părți terțe.
                  În fine, la articolul 1 și la articolul 8 alineatele (1) și (3), mențiunea „DOC”, utilizată în Italia înainte de adoptarea Regulamentului (CEE) nr. 2081/92 al Consiliului (2), a fost înlocuită cu „DOP” în conformitate cu legislația comunitară.
               
            
         (1)  JO L 93, 31.3.2006, p. 12.
      
         (2)  JO L 208, 24.7.1992, p. 1.
   
   
      ANEXA II
      
         DOCUMENT UNIC CONSOLIDAT
      
      Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1)
      
      „SALAME BRIANZA”
      No CE: IT-PDO-0217-0326-21.2.2008
      
         IGP ( ) DOP ( X )
      
      1.   Denumire
      
      „Salame Brianza”
      2.   Statul membru sau țara terță
      
      Italia
      3.   Descrierea produsului agricol sau alimentar
      
      3.1.   Tip de produs
      
      
                  Clasa 1.2.
               
               
                  Produse din carne (fierte, sărate, afumate etc.)
               
            3.2.   Descrierea produsului căruia i se aplică denumirea de la punctul 1
      
      În momentul eliberării pentru consum, DOP „Salame Brianza” are formă cilindrică și o consistență solidă, neelastică.
      La feliere, acesta are un aspect compact și omogen, cu bucățele de grăsime fără aspect oxidat. Feliile nu prezintă elemente aponevrotice vizibile și au o culoare roșu-rubiniu uniformă. Mirosul este delicat și caracteristic, iar gustul nu este picant, este delicat și niciodată acru.
      În plus, în momentul eliberării pentru consum, DOP „Salame Brianza” prezintă următoarele caracteristici chimice și fizico-chimice:
      
                  —
               
               
                  total proteine: minimum 23 %;
               
            
                  —
               
               
                  raport colagen/proteine: maximum 0,10;
               
            
                  —
               
               
                  raport apă/proteine: maximum 2,00;
               
            
                  —
               
               
                  raport materii grase/proteine: maximum 1,5;
               
            
                  —
               
               
                  pH: mai mare sau egal cu 5,3.
               
            În fine, în ceea ce privește caracteristicile microbiologice, produsul are o încărcătură microbiană mezofilă > 1 × 10 unități formatoare de colonii per gram, fiind predominante bacteriile de tip lactobacili și coci.
      3.3.   Materii prime (numai pentru produsele prelucrate)
      
      DOP „Salame Brianza” este fabricat pe bază de carne de porc: spată dezosată și tranșată cu ajutorul unei tehnici adecvate, resturi în urma tranșării, precum și jamboane, pancetta și/sau carne de la gât fără grăsime moale tocate, la care se adaugă sare și piper măcinat și/sau zdrobit.
      Următoarele produse pot fi de asemenea utilizate: vin, zahăr și/sau dextroză și/sau fructoză și/sau lactoză, culturi de inițiere a fermentării, nitrat de sodiu și/sau de potasiu (doza maximă: 195 ppm), nitrit de sodiu și/sau de potasiu (doza maximă: 95 ppm), acid ascorbic și sarea sa sodică, usturoi în doze foarte mici.
      3.4.   Hrană pentru animale (numai pentru produsele de origine animală)
      
      Trebuie respectate reguli detaliate privind utilizarea și alcătuirea rației alimentare. Hrănirea porcilor se face în două etape și se bazează în principal pe producția de cereale din macrozona delimitată la punctul 4. Subprodusele activității de prelucrare a produselor lactate (zer, lapte covăsit și zară) sunt furnizate de producătorii de brânzeturi din aria geografică delimitată.
      3.5.   Etape specifice ale producției care trebuie să se desfășoare în aria geografică delimitată
      
      Fabricarea DOP „Salame Brianza” (curățarea, tocarea, amestecarea ingredientelor, umplerea intestinelor, uscarea, maturarea) trebuie să se desfășoare în zona de producție tradițională, situată pe teritoriul Brianza, definită la punctul 4.
      3.6.   Norme specifice privind felierea, răzuirea, ambalarea etc.
      
      Ambalarea și tranșarea în felii sau în porții a DOP „Salame Brianza” trebuie să se desfășoare în aria de producție delimitată la punctul 4, sub supravegherea organismului de control autorizat, pentru a garanta calitatea produsului. „Salame Brianza” este sensibil la agenții externi, în special la lumină și la oxidare sub efectul aerului și al căldurii. Pentru a pregăti „Salame Brianza” pentru feliere este obligatoriu să se dea la o parte pielița acestuia, partea comestibilă a produsului fiind deci expusă direct la aer. Expunerea produsului la agenții externi în condiții necontrolate alterează caracteristicile organoleptice ale „Salame Brianza”. Astfel, pentru a conserva caracteristicile originale ale produsului, este necesar ca „Salame Brianza” să fie feliat și ambalat imediat după perioada de maturare chiar în locul de fabricare.
      3.7.   Norme specifice privind etichetarea
      
      „Salame Brianza” poate fi comercializat în vrac, ambalat sub vid sau în atmosferă modificată, întreg, în porții sau în felii.
      Numele DOP „Salame Brianza” trebuie să figureze pe etichetă cu caractere clare, care să poată fi distinse de orice altă mențiune, dar să nu poată fi șterse și trebuie să fie urmat imediat de mențiunea „Denominazione di Origine Protetta” (denumire de origine protejată).
      Cele două indicații sus-menționate trebuie să apară în limba italiană.
      Sigla „DOP” poate apărea și în altă parte pe etichetă, în același câmp vizual. Pentru produsele destinate piețelor internaționale, mențiunea „Denominazione di Origine Protetta” poate fi tradusă în limba țării de destinație.
      Aceste indicații sunt legate indisolubil de sigla indicației geografice protejate.
      
         
      Se interzice adăugarea oricărei alte descrieri care nu este prevăzută în mod expres.
      Se permite însă utilizarea indicațiilor care fac referire la nume, denumiri comerciale sau mărci private, cu condiția să nu fie laudative și să nu fie de natură a induce consumatorul în eroare, precum și, eventual, la numele crescătoriilor de porci la care s-a recurs pentru producția de „Salame Brianza”, cu condiția ca materiile prime să provină exclusiv de la respectivele crescătorii.
      Dacă sigla figurează direct pe eticheta unităților de producție, numărul de etichete, controlat de organismul de control autorizat, trebuie să fie egal cu cantitățile de materii prime destinate producției de „Salame Brianza”.
      4.   Delimitarea concisă a ariei geografice
      
      Crescătoriile de porci destinați producției de „Salame Brianza” trebuie să fie situate pe teritoriul următoarelor regiuni: Lombardia, Emilia Romagna și Piemonte [DOP în cauză beneficiind de derogarea acordată prin articolul 2 alineatul (3) din Regulamentul (CE) nr. 510/2006].
      Aria de producție a DOP „Salame Brianza” se situează pe teritoriul Brianza. Aceasta este delimitată la nord de dealul Ghisallo, la sud de canalul Villoresi, la est de albia adâncă a râului Adda și la vest de drumul național Comasina, plus o bandă de 2 km în afara acestuia.
      5.   Legătura cu aria geografică
      
      5.1.   Specificitatea ariei geografice
      
      Macrozona geografică în care se situează crescătoriile de porci destinați producției de „Salame Brianza” prezintă un relief foarte uniform, în special în regiunea complet plană a câmpiei Padului, traversată de fluvii, râuri și canale și bogată în vegetație, în special pășuni și culturi de porumb. Climatul este caracterizat de toamne și ierni relativ reci, foarte umede și cețoase, de primăveri temperate și ploioase și de veri cu temperaturi destul de ridicate și cu precipitații frecvente, de scurtă durată și adesea foarte abundente.
      În cadrul acestei macrozone, macrozona de producție a DOP „Salame Brianza”, localizată chiar în regiunea Brianza, prezintă o alternanță de câmpii fertile și dealuri însorite, protejate la nord de un masiv muntos care filtrează curenții de aer și perturbările atmosferice, creând diverse fenomene atmosferice, precum filtrarea aerului, vânt descendent cald, vânt rece (atunci când suflă dinspre nord și nu dinspre vest) și ceață.
      5.2.   Specificitatea produsului
      
      Caracteristicile produsului „Salame Brianza” sunt unice. La feliere, felia este omogenă, de culoare roșu-rubiniu, cu un aspect ferm și compact. Aroma este delicată și caracteristică, iar gustul nu este picant și niciodată acru.
      5.3.   Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)
      
      Calitățile cerute pentru DOP „Salame Brianza” depind de condițiile de mediu și de factorii umani și naturali.
      În speță, caracteristicile materiei prime sunt specifice macrozonei geografice delimitate la punctul 4, iar producția de „Salame Brianza” valorifică aceste condiții oferite de macrozona delimitată la același punct 4.
      Caracteristicile și resursele naturale ale macrozonei au permis în fapt dezvoltarea semnificativă a agriculturii și a creșterii animalelor, iar astăzi putem observa avantajele acestei evoluții asupra activităților economice stabilite în zonă, aici găsindu-se culturi mari de porumb și numeroase întreprinderi de prelucrare a cerealelor în hrană pentru animale, destinată crescătoriilor de porcine și bovine din zonă.
      Deși macrozona a fost dintotdeauna o sursă ideală de aprovizionare cu materii prime (porumb și zer) necesare pentru hrănirea porcilor și pentru creșterea lor, este la fel de adevărat că geografia și morfologia regiunii Brianza reprezintă unul dintre principalii factori care au permis dezvoltarea unei producții tipice precum cea de „Salame Brianza”.
      Într-adevăr, lanțul Alpilor, care delimitează la nord-vest teritoriul Brianza, conferă particularități climatice întregii regiuni Piemonte: curenții de aer și perturbările atmosferice sunt filtrate de masivele muntoase, creând diverse fenomene atmosferice, precum filtrarea aerului, vântul cald descendent, vântul rece (atunci când suflă dinspre nord și nu dinspre vest) și ceața. Toate aceste condiții constituie, în mod natural, factori ideali pentru maturarea produsului „Salame Brianza”, dat fiind că fermentarea care începe în timpul maturării se datorează microflorei prezente în mediul de transformare și de maturare a produsului, microfloră dependentă la rândul ei de caracteristicile legate de mediu (temperatură, umiditate etc.) ale zonei.
      
         Trimitere la publicarea caietului de sarcini
      
      [articolul 5 alineatul (7) din Regulamentul (CE) nr. 510/2006]
      Administrația actuală a lansat procedura națională de opoziție, prin publicarea cererii de recunoaștere a denumirii de origine protejată „Salame Brianza” în Monitorul Oficial al Republicii Italiene nr. 8 din 10 ianuarie 2008.
      Versiunea consolidată a caietului de sarcini al denumirii de origine protejate „Salame Brianza” poate fi consultată:
      
                  —
               
               
                  la următoarea adresă web:
                  http://www.politicheagricole.it/flex/cm/pages/ServeBLOB.php/L/IT/IDPagina/3335
                  sau
               
            
                  —
               
               
                  accesând direct pagina de internet a Ministerului Politicilor Agricole, Alimentare și Forestiere (www.politicheagricole.it) și făcând clic pe „Qualità e sicurezza” [calitate și siguranță] (în partea din dreapta sus a ecranului) și apoi pe „Disciplinari di Produzione all’esame dell’UE”.
               
            
         (1)  Înlocuit de Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare.